SKRIFTLIG FORESPØRGSEL E-0307/02

af Marie Isler Béguin (Verts/ALE) til Kommissionen

(11. februar 2002)

Om: Malta og miljødirektiverne

Republikken Malta søgte i juni 1990 officielt om optagelse i Den Europæiske Union og fornyede sin ansøgning i februar 1999.

I lighed med de øvrige kandidatlande skal Republikken Malta indarbejde samtlige dele af den gældende fællesskabsret i sin nationale lovgivning.

Denne lovtekstharmonisering mellem medlemsstater og kandidatstater gør det muligt at garantere beskyttelse af landenes borgeres rettigheder og pligter og skal desuden sikre bevarelse af naturarven.

Republikken Malta er som ø mellem det nordafrikanske og det europæiske kontinent geografisk placeret nøjagtigt på fuglebestandenes trækruter. På deres vej krydser fuglene således den yderste grænse i det udvidede EU og Unionens område, som er beskyttet af fællesskabslovgivningen.

Har Europa-Kommissionen under forhandlingerne med den maltesiske regering om medlemskab erkendt, hvor vigtig øen Maltas strategiske placering således er for disse fugleruter, og hvilken uerstattelig værdi øen har i kraft af de mange fuglearter, som den har ansvaret for over for alle medlemsstaterne?

Kan Europa-Kommissionen garantere, at ingen klausul eller særlig undtagelse, der måtte blive krævet ud fra en eller anden lokal jagttradition, kommer til at virke forstyrrende på gennemførelsen af fællesskabsdirektiverne om miljøbeskyttelse, især fugle- og levestedsdirektiverne. i Republikken Malta, når denne er blevet medlem af EU?

Er Europa-Kommissionen fuldt enig i, at det er nødvendigt med en ufravigelig beskyttelse af fugle-naturarven ved denne nye grænse i det udvidede EU?

Svar afgivet på Kommissionens vegne af Günter Verheugen

(13. marts 2002)

Kommissionen har fastlagt de generelle principper for tiltrædelsesforhandlingerne. Disse bestemmer bl.a., at der ikke kan gøres undtagelser fra den gældende fællesskabsret, og at overgangsforanstaltningerne skal være begrænsede i tid og omfang. Enhver anmodning om overgangsordninger skal i øvrigt være ledsaget af en udførlig begrundelse og en plan for gennemførelsen af gældende fællesskabsret i overgangsperioden.

Disse generelle principper gælder for kapitlet om miljø og især for Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1) (habitatdirektivet) og Rådets direktiv 79/409/EØF af 2. april 1979 om beskyttelse af vilde fugle(2). Kommissionen tilslutter sig således fuldt ud målsætningen om at beskytte naturlige levesteder og fuglelivet i det udvidede EU i overensstemmelse med fællesskabslovgivningen på dette område.

Kommissionen er bevidst om, at Maltas privilegerede geografiske beliggenhed gør landet til et vigtigt transitsted for trækfuglene mellem Europa og Nordafrika.

I forbindelse med tiltrædelsesforhandlingerne har Kommissionen anmodet Malta om yderligere oplysninger vedrørende gennemførelsen af habitatdirektivet og vil fortsat overvåge dets faktiske anvendelse. Kommissionen har ligeledes anmodet Malta om en detaljeret tidsplan for overgangen og gennemførelsen af direktivet om beskyttelse af vilde fugle og understreget den betydning, som EU tillægger gennemførelsen af dette direktiv. Kommissionen følger nøje udviklingen på dette område.

(1) EFT L 206 af 22.7.1992.

(2) EFT L 103 af 25.4.1979,.